Na temelju članka 41. točke 2. Statuta Grada Zagreba (Službeni glasnik Grada Zagreba 23/16,2/18, 23/18, 3/20, 3/21, 11/21-pročišćeni tekst i 16/22), Gradska skupština Grada Zagreba, na \_\_\_ sjednici, \_\_\_\_\_\_\_\_\_2022., donijela je

**ODLUKU**

**o izmjenama i dopunama Odluke o Stipendiji Grada Zagreba za učenike i studente koji se obrazuju za deficitarna zanimanja**

**Članak 1.**

U Odluci o Stipendiji Grada Zagreba za učenike i studente koji se obrazuju za deficitarna zanimanja (Službeni glasnik Grada Zagreba 26/21), u nazivu, riječi: „za učenike i studente koji se obrazuju“ brišu se.

**Članak 2.**

U članku 2. riječi: „za učenike i studente koji se obrazuju“ brišu se.

**Članak 3.**

U članku 7. točki B) STUDENTI, iza alineje 4. dodaje se nova alineja 5. koja glasi:

 „- za studente koji su u prethodnoj akademskoj godini upisali mirovanje studija, odnosno nisu neposredno nakon završenog preddiplomskog studija upisali diplomski studij, da su, osim iz opravdanih razloga, ostvarili najmanje 40 ECTS bodova s ukupnim prosjekom ocjena najmanje 3,5 u godini koja je prethodila godini upisanog mirovanja studentskih obveza, odnosno u zadnjoj godini u kojoj su bili u statusu redovitog studenta;“.

Dosadašnja alineja 5. postaje alineja 6.

 **Članak 4.**

U članku 8. stavku 2. riječi: „za učenike i studente koji se obrazuju“ brišu se.

 **Članak 5.**

 U članku 14. stavku 1. dodaje se nova točka a) koja glasi:

„ a) kontinuirano sudjelovanje u izvanškolskim sportskim aktivnostima

 najmanje 3 godine 1 bod;“

 Dosadašnje točke a), b), c), d), e), f) i g) postaju točke b), c), d), e), f), g) i h).

 **Članak 6.**

U članku 15. stavak 2. mijenja se i glasi:

„Uspjeh u školovanju za studente ostalih godina boduje se na sljedeći način: umnožak ukupnog broja ostvarenih ECTS bodova u prethodnoj akademskoj godini i prosječne ocjene ostvarene na ispitima položenima u prethodnoj akademskoj godini dijeli se s prosječnom ocjenom svih studenata prethodne godine studijskog programa, a dobiveni rezultat dijeli se s brojem 5 i zaokružuje na dvije decimale.“

Iza stavka 2. dodaju se stavci 3. i 4. koji glase:

„Uspjeh u školovanju za studente ostalih godina koji su imali upisano mirovanje studentskih obveza, boduje se prema ocjenama postignutim u godini koja je prethodila godini mirovanja studentskih obveza, a za studente koji nisu neposredno nakon završenog preddiplomskog studija upisali diplomski studij, boduje se prema ocjenama postignutim u zadnjoj godini u kojoj su imali status redovitog studenta.

Temeljem uspjeha u školovanju studenti ostalih godina mogu ostvariti najviše 20 bodova.“

 **Članak 7.**

U članku 16. stavku 2. dodaje se nova točka a) koja glasi:

„a) kontinuirano bavljenje sportom najmanje 3 godine 1 bod;“

U dosadašnjim točkama a), b) i c) koje postaju točke b), c) i d) riječi: „1 bod“ zamjenjuju se riječima: „2 boda“.

Iza stavka 2. dodaje se novi stavak 3. koji glasi:

„Studentima ostalih godina koji su imali upisano mirovanje studentskih obveza, boduju se izvannastavna postignuća ostvarena u godini koja je prethodila godini mirovanja studentskih obveza, a za studente koji nisu neposredno nakon završenog preddiplomskog studija upisali diplomski studij, prema postignućima ostvarenim u zadnjoj godini u kojoj su imali status redovitog studenta.“

Dosadašnji stavak 3. postaje stavak 4.

U dosadašnjem stavku 4. koji postaje stavak 5. riječi: „stavaka 2. i 3.“ zamjenjuju se riječima: „stavaka 2., 3. i 4.“, a riječi: „najviše 2“ zamjenjuju se riječima: „najviše 4“.

 **Članak 8.**

U članku 17. stavku 1. alineji 1. riječi: „30. lipnja tekuće“ zamjenjuju se riječima: „31. prosinca prethodne kalendarske“, a u točki e) iza riječi: „proračunske osnovice“ dodaju se riječi: „određene zakonom o izvršavanju državnog proračuna Republike Hrvatske u godini u kojoj se natječaj za dodjelu Stipendije raspisuje“.

 **Članak 9.**

Članak 19. mijenja se i glasi:

„Povjerenstvo rangira kandidate za dodjelu Stipendija za studente prve godine na temelju bodova ostvarenih prema članku 14., članku 15. stavku 1. i članku 17. ove odluke, a za studente ostalih godina na temelju bodova ostvarenih prema članku 15. stavcima 2., 3. i 4., članku 16. stavcima 2., 3., 4. i 5. i članku 17. ove odluke.“.

 **Članak 10.**

U članku 23. stavku 1. iza riječi: „dodjeljuje“ dodaju se riječi: „za trajanja statusa redovitog učenika, odnosno za trajanja statusa redovitog studenta“.

 **Članak 11.**

Iza članka 24. dodaje se članak 24.a koji glasi:

 „Članak 24 a

Korisnik Stipendije dužan je i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenju.

Nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije.“

 **Članak 12.**

U članku 26. alineji 5. iza riječi: „podatke o“ dodaju se riječi: „školovanju i“.

Iza stavka 1. dodaje se stavak 2. koji glasi:

 „U opravdanim slučajevima koje procjenjuje Povjerenstvo, gradonačelnik može, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme.“.

**Članak 13.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

 **PREDSJEDNIK**

 **GRADSKE SKUPŠTINE**

 **Joško Klisović**

**O B R A Z L O Ž E N J E**

**Prijedloga odluke o izmjenama i dopunama Odluke o Stipendiji Grada Zagreba za učenike i studente koji se obrazuju za deficitarna zanimanja**

 **I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o izmjenama i dopunama Odluke o Stipendiji Grada Zagreba za učenike i studente koji se obrazuju za deficitarna zanimanja je članak 41. točka 2. Statuta Grada Zagreba (Službeni glasnik Grada Zagreba 23/16,2/18, 23/18, 3/20, 3/21, 11/21-pročišćeni tekst i 16/22), koji propisuje da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Odlukom o Stipendiji Grada Zagreba za učenike i studente koji se obrazuju za deficitarna zanimanja (Službeni glasnik Grada Zagreba 26/21 - u daljnjem tekstu: Odluka) propisani su uvjeti, postupak i kriteriji za dodjelu Stipendije Grada Zagreba za deficitarna zanimanja učenicima srednjih škola, studentima sveučilišnih preddiplomskih, diplomskih i integriranih studija, kratkih stručnih studija, preddiplomskih stručnih studija i specijalističkih diplomskih stručnih studija  te prava i obveze korisnika stipendije.

Izmjene i dopune Odluke o Stipendiji Grada Zagreba za učenike i studente koji se obrazuju za deficitarna zanimanja (u daljnjem tekstu: Prijedlog odluke) predlažu se jer je primjena Odluke u praksi ukazala na potrebu dopune odnosno izmjene pojedinih odredbi s ciljem da primjena odluke u praksi bude učinkovitija. Slijedom toga izmjene naziva Odluke, naziva stipendije i povjerenstva predlažu se iz razloga praktičnosti, a u svojoj suštini nazivi i dalje ostaju jasni.

Nadalje, primjena odluke u praksi ukazala je na činjenicu da odlukom nisu bili uređeni slučajevi kada je kandidat (student ostalih godina) imao upisano mirovanje studija ili nije neposredno nakon završenog preddiplomskog studija upisao diplomski studij, a želio se prijaviti na natječaj.

Naime odlukom je propisano da pravo sudjelovanja na natječaju imaju studenti ostalih godina koji su u prethodnoj godini bili upisani na taj studij ili, ako se radi o diplomskom studiju, na neki od preddiplomskih studija, a ostvarili su u prethodnoj akademskoj godini najmanje 40 ECTS bodova s ukupnim prosjekom ocjena najmanje 3,5. S obzirom da je za utvrđivanje prava sudjelovanja na natječaju bila mjerodavna prethodna akademska godina, a u kojoj kandidat zbog upisanog mirovanja studija odnosno pauziranja od studija nije mogao ostvariti ECTS bodove i odgovarajući prosjek ocjena, kandidat ne bi ostvario pravo sudjelovanja na natječaju.

S obzirom na izneseno, Prijedlogom odluke predlaže se propisati da se u tim slučajevima uzima u obzir akademska godina koja je prethodila godini upisanog mirovanja studentskih obveza, odnosno zadnja godina u kojoj je kandidat bio u statusu redovitog studenta, a ista formulacija primijenit će se i prilikom utvrđivanja uspjeha u školovanju odnosno vrednovanja izvannastavnih postignuća studenata ostalih godina.

Dosadašnji način bodovanja uspjeha u studiju studenata ostalih godina doveo je do velikog nesrazmjera u broju bodova ostvarenih temeljem uspjeha u studiju i broja bodova koje je kandidat mogao ostvariti temeljem izvannastavnih postignuća pa se, radi ujednačavanja ova dva kriterija, predlaže novi način bodovanja uspjeha u školovanju i izvannastavnih postignuća studenata ostalih godina. S tim u vezi predlaže se učenicima i studentima ostalih godina za kontinuirano sudjelovanje u izvanškolskim sportskim aktivnostima odnosno za kontinuirano bavljenje sportom tijekom 3 godine, dodatno dodijeliti jedan bod.

Prijedlogom odluke predlaže se nadalje, za bodovanje socioekonomskog statusa učenika i studenata prema prosječnim mjesečnim prihodima po članu kućanstva, izmijeniti mjerodavno razdoblje na način da se umjesto razdoblja od 1. siječnja do 30. lipnja tekuće godine uzima razdoblje cijele prethodne kalendarske godine. Ovo stoga što su pojedini članovi kućanstva kandidata obrtnici, a oni mogu, u svrhu dokazivanja prosječnog prihoda kućanstva, pribaviti od porezne uprave Potvrdu o visini dohotka i primitka samo za prethodnu kalendarsku godinu. Također se predlaže u istom članku dodati da se 60% proračunske osnovice određuje temeljem zakona o izvršavanju državnog proračuna Republike Hrvatske u godini u kojoj se natječaj za dodjelu Stipendije raspisuje.

Predlaže se dopuniti članak 23. Odluke, odnosno jasnije propisati da se stipendija dodjeljuje za tekuću školsku ili akademsku godinu, ali samo za trajanja statusa redovitog učenika odnosno za trajanja statusa redovitog studenta. Gubitak statusa redovitog učenika odnosno redovitog studenta ima za posljedicu gubitak prava na dodjelu stipendije. Nadalje, studenti pojedinih studija diplomiraju prije isplate svih 10 rata Stipendije (u lipnju) te im Stipendija ne bi trebala biti isplaćivana za mjesec/e nakon završetka studija, već bi im zadnja rata Stipendije bila isplaćena za mjesec u kojem su diplomirali.

S obzirom na to su korisnici Stipendije, nakon završetka školovanja, obvezni zaposliti se i raditi na području Grada Zagreba, odnosno Republike Hrvatske, najmanje onoliko vremena koliko su primali Stipendiju, potrebno je utvrditi obvezu korisnika Stipendije obavještavanja nadležnog gradskog upravnog tijela o tijeku školovanja i zaposlenju, kao i utvrditi pravo gradskog upravnog tijela provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije.

Kako je korisnik Stipendije obvezan vratiti primljeni iznos Stipendije ako npr. ne završi razred za koji je primao Stipendiju odnosno, ako u akademskoj godini za koju je primao Stipendiju iz neopravdanih razloga ostvari manje od 40 ECTS bodova, predlaže se da gradonačelnik može, u opravdanim slučajevima koje procjenjuje Povjerenstvo, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme.

S obzirom na gore navedeno, predlaže se Gradskoj skupštini Grada Zagreba donošenje Odluke o izmjenama i dopunama Odluke o Stipendiji Grada Zagreba za učenike i studente koji se obrazuju za deficitarna zanimanja, u predloženom tekstu.

**III. SREDSTVA ZA PROVOĐENJE ODLUKE**

U Proračunu Grada Zagreba za 2022. nije potrebno osigurati dodatna sredstva za provođenje predložene odluke.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** Prijedloga odlukepredlaže se u nazivu odluke koji sadrži naziv stipendije brisati riječi: „za učenike i studente koji se obrazuju“ s obzirom da je iz članka 1. Odluke vidljivo da se stipendija dodjeljuje učenicima srednjih škola i studentima.

**Člankom 2.** Prijedloga odluke predlaže se brisanjem riječi: „za učenike i studente koji se obrazuju“ naziv stipendije uskladiti s člankom 1. Prijedloga odluke.

**Člankom 3.** Prijedloga odlukepredlaže se dopuniti članak 7. točku B) Odluke novom alinejom 5. kojom će se propisati da ako je kandidat u prethodnoj akademskoj godini imao upisano mirovanje studija odnosno pauziranje od studija i u toj godini nije mogao ostvariti traženi broj ECTS bodova i odgovarajući prosjek ocjena, za utvrđivanje prava sudjelovanja na natječaju bit će mjerodavna akademska godina koja je prethodila godini upisanog mirovanja studentskih obveza, odnosno zadnja godina u kojoj je kandidat bio u statusu redovitog studenta.

**Člankom 4.** Prijedloga odluke predlaže se uskladiti naziv povjerenstva sukladno predloženoj izmjeni naziva stipendije odnosno usklađuje se s člancima 1. i 2. Prijedloga odluke.

**Člankom 5.** Prijedloga odluke predlaže se u izvannastavna i izvanškolska postignuća učenika uvrstiti i kontinuirano sudjelovanje u izvanškolskim sportskim aktivnostima najmanje 3 godine, a što bi se bodovalo s 1 bodom.

**Člankom 6.** Prijedloga odluke predlaže se izmijeniti formulu izračuna uspjeha u školovanju studenata ostalih godina na način da se sada umnožak ukupnog broja ostvarenih ECTS bodova u prethodnoj akademskoj godini i prosječne ocjene ostvarene na ispitima položenima u prethodnoj akademskoj godini dijeli se s prosječnom ocjenom svih studenata prethodne godine studijskog programa, a dobiveni rezultat se dijeli s brojem 5 i zaokružuje na dvije decimale. Također se propisuje izračun uspjeha u školovanju ako je student prethodne akademske godine imao upisano mirovanje studentskih obveza ili ako nije neposredno nakon završenog preddiplomskog studija upisao diplomski studij, odnosno uspjeh u školovanju u tom slučaju boduje se prema ECTS bodovima i ocjenama postignutim u godini koja je prethodila godini mirovanja studentskih obveza odnosno prema ECTS bodovima i ocjenama postignutim u zadnjoj godini u kojoj je student imao status redovitog studenta. Propisano je nadalje da temeljem uspjeha u školovanju studenti ostalih godina mogu ostvariti najviše 20 bodova.

**Člankom 7.** Prijedloga odluke predlaže se u izvannastavna postignuća studenata ostalih godina uvrstiti i kontinuirano bavljenje sportom najmanje 3 godine, a što bi se bodovalo s 1 bodom te ostala izvannastavna postignuća studenata ostalih godina studija vrednovati većim brojem bodova, a u slučaju da su imali upisano mirovanje studentskih obveza u prethodnoj akademskoj godini, boduju se izvannastavna postignuća ostvarena u godini koja je prethodila godini mirovanja studentskih obveza, a za studente koji nisu neposredno nakon završenog preddiplomskog studija upisali diplomski studij, prema postignućima ostvarenim u zadnjoj godini u kojoj su imali status redovitog studenta. Također se propisuje da se studentu ostalih godina studija može za izvannastavna postignuća, umjesto dosadašnjih 2, dodijeliti najviše 4 boda.

**Člankom 8.** Prijedloga odlukepredlaže se za bodovanje socioekonomskog statusa učenika i studenata prema prosječnim mjesečnim prihodima po članu kućanstva, izmijeniti mjerodavno razdoblje na način da se umjesto razdoblja od 1. siječnja do 30. lipnja tekuće godine uzima razdoblje cijele prethodne kalendarske godine. Ovo stoga što su pojedini članovi kućanstva kandidata obrtnici, a oni mogu, u svrhu dokazivanja prosječnog prihoda kućanstva, pribaviti od porezne uprave Potvrdu o visini dohotka i primitka samo za prethodnu kalendarsku godinu. Također se predlaže u istom članku, zbog bolje jasnoće odredbe, dodati da se 60% proračunske osnovice određuje temeljem zakona o izvršavanju državnog proračuna Republike Hrvatske u godini u kojoj se natječaj za dodjelu Stipendije raspisuje.

**Članak 9.** Prijedloga odluke predstavlja usklađenje s člancima 5. i 6. Prijedloga odluke.

**Člankom 10.** Prijedloga odluke predlaže se jasnije propisati da se stipendija dodjeljuje za tekuću školsku ili akademsku godinu, ali samo za trajanja statusa redovitog učenika odnosno za trajanja statusa redovitog studenta što znači da gubitak statusa redovitog učenika odnosno redovitog studenta ima za posljedicu gubitak prava na stipendiju. Također, za studente koji diplomiraju prije isplate svih 10 rata Stipendije (u lipnju) Stipendija ne bi trebala biti isplaćivana za mjesec/e nakon završetka studija, već bi im zadnja rata Stipendije bila isplaćena za mjesec u kojem su diplomirali.

**Člankom 11.** Prijedloga odluke predlaže se u Odluku dodati članak 24.a kojim se propisuje da je korisnik Stipendije dužan i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenju te da nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije.

**Člankom 12.** Prijedloga odluke predlaže se propisati da je korisnik Stipendije dužan vratiti primljeni iznos Stipendije ako, između ostaloga, bez opravdanog razloga i u roku ne dostavi podatke o školovanju i zaposlenju čime se želi potaknuti korisnike Stipendije na odgovorno izvršavanje svojih obveza. Također se predlaže dodati stavak kojim se propisuje da u opravdanim slučajevima koje procjenjuje Povjerenstvo, gradonačelnik može, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme.

**Člankom 13.** Prijedloga odluke propisuje se dan stupanja na snagu odluke, sukladno članku 120. Poslovnika Gradske skupštine Grada Zagreba (Službeni glasnik Grada Zagreba 17/09, 6/13, 7/14, 24/16-ispr., 2/17, 9/17-pročišćeni tekst, 13/18, 20/18-ispr., 2/19, 8/21, 11/21- pročišćeni tekst i 17/21 - ispr.), kojim je propisano da odluke i drugi opći akti stupaju na snagu najranije osmoga dana od dana objave.